《关山月》
清代·冯娴

关山月，月如弦，离人对此愁不眠。关山月，月色清，此时相望倍含情。

月黯黯兮心亦苦，月溶溶兮泪如雨。明月不关人，幽怀自难抚。

君不见故园月影高，衔杯宴赏醉清宵。新歌妙舞兴偏豪，每虞风雨来相挠。

云何对月情转切，终夜徘徊心似结。蟾光远近应相同，不忍边城看圆缺。

作者简介：清浙江钱塘人，字又令，同安知县冯仲虞女，诸生钱廷枚妻。工诗善画，为蕉园七子之一。著有《和鸣集》、《湘云集》。